b'\n_START_ARTICLE_\n\xc2\xbbMarija je tako bleda\xe2\x80\xa6\xc2\xab\n_START_SECTION_\nVsebina\n_START_PARAGRAPH_\nEna izmed glavnih knji\xc5\xbeevnih oseb je deklica Alenka, ki \xc5\xbeivi v premo\xc5\xbeni dru\xc5\xbeini. Na videz brezskrbno \xc5\xbeivljenje pa ji ne prinese veselja. \xc5\xbdivljenje se ji spremeni, ko sre\xc4\x8da revno deklico Metko in spozna, kaj pomeni biti reven. Ko z babico ponovno obi\xc5\xa1\xc4\x8deta cerkev, se Alenka zagleda v Marijin kip in za\xc4\x8dne vse doma\xc4\x8de prepri\xc4\x8devati, da je Marija zelo bleda in \xc5\xbealostna. Kljub nejevolji v dru\xc5\xbeini je odlo\xc4\x8dena, da ji bo naslednji dan nesla polno ko\xc5\xa1aro hrane. Alenka tako vsak dan prina\xc5\xa1a pred Marijin kip novo ko\xc5\xa1aro dobrot, ki jih do naslednjega dne ni ve\xc4\x8d tam._NEWLINE_Druga glavna knji\xc5\xbeevna oseba je revna sirota Metka, ki s pletenjem ko\xc5\xa1ar te\xc5\xbeko pre\xc5\xbeivlja sestro, brata in babico. Ko s sestro in bratom obi\xc5\xa1\xc4\x8dejo grob star\xc5\xa1ev, se Metka spomni, kako ji je mati vedno govorila, naj se po pomo\xc4\x8d zate\xc4\x8de v molitev k Mariji. Tako nek ve\xc4\x8der pride v cerkev in pred Marijinim oltarjem zagleda polno ko\xc5\xa1aro hrane. Prepri\xc4\x8dana je, da jim je le-to podarila Marija. Tudi ona za\xc4\x8dne vsak dan prihajati v cerkev. In vsak dan jo \xc4\x8daka nova polna ko\xc5\xa1ara._NEWLINE_Alenka je postajala vse bolj vesela in sre\xc4\x8dna. Njen o\xc4\x8de pa je \xc5\xbeelel izvedeti, kam izginja hrana, zato se je skril za steber v cerkvi in videl Metko, ki je pri\xc5\xa1la po ko\xc5\xa1aro. Ko je spoznal, da je Metka revna, je Alenki predlagal, naj Mariji odnese tudi druge stvari, ki jih ne potrebujejo. Skrivnosti o menjavi ko\xc5\xa1ar pa ni nikoli izdal.\n_START_SECTION_\nLiterarni liki\n_START_PARAGRAPH_\nGlavni knji\xc5\xbeevni osebi sta deklici Alenka in Metka. S prepletom njunih \xc5\xbeivljenjskih zgodb se nepri\xc4\x8dakovano spremenita njuni \xc5\xbeivljenji. Oba lika sta zelo pozitivna. Na za\xc4\x8detku trpita pomanjkanje \xe2\x80\x93 ena du\xc5\xa1evno, druga telesno. Ko pride do prerazporeditve dobrin, se njuno trpljenje postopoma zmanj\xc5\xa1uje in postajata vse bolj sre\xc4\x8dni._NEWLINE_Stranske knji\xc5\xbeevne osebe so \xc4\x8dlani Alenkine dru\xc5\xbeine: o\xc4\x8de, mati, babica in dedek ter iz Metkinega okolja: babica, sestra, brat in sosedov ded. Na dogajanje ima ve\xc4\x8dji vpliv Alenkina dru\xc5\xbeina \xe2\x80\x93 predvsem babica, ki ji razlaga svet na njunih sprehodih do cerkve. Njena odkritost o \xc4\x8dlove\xc5\xa1ki dru\xc5\xbebi spodbudi Alenko, da za\xc4\x8dne razmi\xc5\xa1ljati o revnih ljudeh.\n_START_SECTION_\nAnaliza pravljice\n_START_PARAGRAPH_\nPravljica se je prena\xc5\xa1ala po ustnem izro\xc4\x8dilu, zato ima mnoge zna\xc4\x8dilnosti ljudske pravljice. \xc5\xbde za\xc4\x8detek pravljice je ljudski:\xc2\xa0\xc2\xbbNeko\xc4\x8d \xe2\x80\xa6\xc2\xab\xc2\xa0\xc4\x8cas dogajanja ni to\xc4\x8dno dolo\xc4\x8den. Dogajalni prostor je neimenovano mesto, tekom dogajanja pa se ve\xc4\x8dkrat spremeni (Alenkina hi\xc5\xa1a, pot do cerkve, cerkev, Metkina hi\xc5\xa1a, pokopali\xc5\xa1\xc4\x8de). Glavni knji\xc5\xbeevni osebi sicer imata imeni, vendar sta Alenka in Metka zelo pogosti slovenski imeni, preostale osebe pa so imenovane le po vlogi oz. sorodstvenem razmerju, ki ga imajo do glavnih oseb._NEWLINE_Zgodba ima socialno tematiko. Osrednje nasprotje, ki je vzrok za zaplet zgodbe, je \xc5\xbeivljenje bogatih in revnih ljudmi. Od zna\xc4\x8dilnih ljudskih pravljic pa se razlikuje v tem, da materialno bogastvo ali rev\xc5\xa1\xc4\x8dina ne pomenita pozitivnosti ali negativnosti v samih literarnih likih, ampak sta izhodi\xc5\xa1\xc4\x8de konflikta za vzpostavitev ravnovesja in miru ter sre\xc4\x8do v \xc5\xbeivljenju._NEWLINE_Pravljica vsebuje tudi\xc2\xa0\xc2\xbb\xc4\x8darobni predmet\xc2\xab\xc2\xa0\xe2\x80\x93 tj. Marijin kip, ki povezuje deklici in je povod za razre\xc5\xa1itev konflikta. \xc4\x8ceprav izvemo, kaj se je dogajalo s ko\xc5\xa1arami in tako predmet izgubi\xc2\xa0\xc2\xbb\xc4\x8darobnost\xc2\xab, se vloga Marijinega kipa ne zmanj\xc5\xa1a ali izgubi, saj se glavni osebi brez njega ne bi povezali. Hkrati kip predstavlja ve\xc4\x8d kot le predmet, saj pooseblja bo\xc5\xbejo prisotnost in pomo\xc4\x8d. Skrivnostnost zgodbe ostaja prisotna do konca, saj resnico ve le Alenkin o\xc4\x8de._NEWLINE_Pravljica je sestavljena iz treh delov: v prvem spremljamo dogajanje z Alenkine perspektive, v drugem z Metkine, tretji del pa pojasni in razre\xc5\xa1i skrivnostno povezavo med likoma.'